Trjebaja lětdźesatki, zo móhli ćeže wodoweho hospodarstwa přewinyć
Choćebuz (dpa/SN). Z prašenjemi wodarstwa w zwisku z wudobywanjom brunicy zaběrachu so minjeny pjatk fachowcy a politikarjo na prěnjej konferency pod hesłom „hórnistwo, woda a klima“. Zarjadowanje přewjedłoj stej Braniborska techniska uniwersita Choćebuz-Zły Komorow a towarstwo Wodowy cluster Łužica. „Strukturna změna budźe jenož wuspěšna, jelizo prašenja wodu nastupajo rozrisamy“, zwurazni předsyda mjenowaneho towarstwa Ingolf Arnold. Wón so hižo 40 lět z naležnosću zaběra. Po jeho słowach je na zakładźe hórnistwa hižo dlěje hač 100 lět dnowna woda do Sprjewje běžała, štož ma so zakónčenja brunicoweho zmilinjenja dla změnić. Přiwšěm je woda za pjelnjenje pohórnistwowych jězorow trěbna. Klimoweje změny dla pak dale wjace wody z rěki wustudnje. „Sprjewja wobleče sej po hórnistwje zaso swój přirodny šat, kotryž pak budźe ćeńši“, Arnold situaciju wopisa, skedźbnjejo na wodowy deficit něhdźe šěsć milionow kubiknych metrow wody, kotrež su trěbne.
slk_Latn szl_Latn